Uredba Komisije (ES) št. 1083/1999

z dne 26. maja 1999

o spremembi Uredbe (EGS) št. 1617/93 o uporabi člena 85(3) Pogodbe za določene skupine sporazumov in usklajenih ravnanj glede skupnega načrtovanja in usklajevanja voznih redov, skupnega obratovanja, posvetovanj o cenah prevoza potnikov in blaga v rednem zračnem prevozu in dodelitve časovnih blokov na letališčih

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 3976/87 z dne 14. decembra 1987 o uporabi člena 85(3) Pogodbe za nekatere kategorije sporazumov in usklajenih ravnanj v sektorju zračnega prevoza [1], kakor je bila nazadnje spremenjena z Aktom o pristopu Avstrije, Finske in Švedske, in zlasti člena 3 uredbe,

ob upoštevanju objavljenega osnutka te uredbe [2],

ob posvetovanju s Svetovalnim odborom za sporazume in prevladujoče položaje v zračnem prevozu,

(1) ker Uredba (EGS) št. 3976/87 pooblašča Komisijo za uporabo člena 81(3), nekdanjega člena 85(3) Pogodbe, v zvezi z nekaterimi skupinami sporazumov, sklepov in usklajenih ravnanj v zračnem prevozu, ki sodijo v člen 81(1) in med drugim urejajo skupno načrtovanje in usklajevanje redov letenja letalskih prevoznikov, posvetovanja o tarifah za prevoz potnikov in prtljage ter tovora v rednem zračnem prevozu, skupno poslovanje na novih, manj zasedenih rednih zračnih prevozih, dodeljevanje časovnih blokov na letališčih in časovni razpored operacij na letališčih z uredbo;

(2) ker je Komisija z Uredbo (EGS) št. 1617/93 [3], kakor je bila nazadnje spremenjena z Uredbo (ES) št. 1523/96 [4], odobrila skupinsko izjemo za prej navedene zadeve; ker je navedena uredba veljala do 30. junija 1998;

(3) ker je Komisija pred 30. junijem 1998 začela obsežne preiskave za preverjanje obsega, v katerem naj bi za štiri področja zračnega prevoza iz Uredbe (EGS) št. 1617/93 še naprej veljala izjema; ker so bili zadevni gospodarski subjekti naprošeni, da skrbno ocenijo tekoče dejavnosti, ki jih izvajajo na vsakem od štirih področij iz navedene uredbe, in sporočijo obseg možnosti novih subjektov za dostop na trge;

(4) ker trenutno razpoložljivi rezultati te preiskave in posvetovanja z gospodarskimi subjekti omogočajo sklep, da ni priporočljivo razširiti skupinske izjeme za sporazume o skupnem načrtovanju in usklajevanju redov letenja in za sporazume o skupnem poslovanju; ker izhaja ta sklep iz ugotovitve, da takšni sporazumi, zlasti pri povezovanjih, zajemajo širše poslovno posvetovanje, kakor je dvostransko posvetovanje o tarifah, ki ga ni bilo mogoče izvzeti v skladu z Uredbo (EGS) št. 1617/93; ker naj se zato veljavnost Uredbe (EGS) št. 1617/93 ne bi razširila na ti dve zadevi, brez poseganja v možnost, da podjetja zaprosijo za posamično izjemo po členu 81(3);

(5) ker preiskav o sporazumih in usklajenih ravnanjih glede posvetovanj o tarifah za prevoz potnikov in njihove prtljage v rednem zračnem prevozu ter dodeljevanju časovnih blokov na letališčih ni bilo mogoče pravočasno končati, da bi bila nova uredba sprejeta in objavljena pred 30. junijem 1998;

(6) ker je treba zaradi pravne varnosti zadevnih podjetij in zato, da bi bilo na podlagi tekočih preiskav mogoče pripraviti zaključke za sprejetje nove uredbe do 30. junija 2001, podaljšati uporabo določb Uredbe (EGS) št. 1617/93 o posvetovanjih o tarifah za prevoz potnikov in prtljage ter o dodeljevanju časovnih blokov na letališčih do navedenega datuma;

(7) ker bi bilo treba Uredbo (EGS) št. 1617/93 zato ustrezno spremeniti,

SPREJELA NASLEDNJO UREDBO:

Člen 1

Uredba (EGS) št. 1617/93 se spremeni:

1. v členu 1 se črtata prva in druga alinea;

2. člena 2 in 3 se črtata;

3. točka (ii) člena 6 se črta;

4. v členu 7 se "30. junij 1998" nadomesti s "30. junij 2001".

Člen 2

Ta uredba začne veljati na dan objave v Uradnem listu Evropskih skupnosti.

Uporabljati se začne 1. julija 1998.

Ta uredba je v celoti zavezujoča in se neposredno uporablja v vseh državah članicah.

V Bruslju, 26. maja 1999

Za Komisijo

Karel Van Miert

Član Komisije

[1] UL L 374, 31.12.1987, str. 9.

[2] UL C 369, 28.11.1998, str. 2.

[3] UL L 155, 26.6.1993, str. 18.

[4] UL L 190, 31.7.1996, str. 11.

--------------------------------------------------